जेडीए के पूर्व चेयरमैन की याचिका पर सुनवाई अधूरी रही, आज फिर होगी
लीगल रिपोर्टर. जोधपुर| जेडीएके पूर्व चेयरमैन राजेंद्रसिंह सोलंकी की ओर से दायर विविध याचिका पर राजस्थान हाईकोर्ट में बुधवार को सुनवाई शुरू हुई, मगर समयाभाव के चलते अधूरी रही, जो गुरुवार को भी जारी रहेगी। सोलंकी ने एसीबी की ओर से दर्ज एफआईआर को अपास्त करने के लिए याचिका दायर की है। याचिकाकर्ता सोलंकी की ओर से वरिष्ठ अधिवक्ता महेश बोड़ा अधिवक्ता निशांत बोड़ा ने पैरवी कर कोर्ट को बताया कि जेडीए स्वायत्तशासी संस्था है और उसे बजट बढ़ाने या घटाने का पूरा अधिकार है। 250 करोड़ के बजट को बढ़ाकर 357 करोड़ किया था, जबकि असल में खर्च तो 107 करोड़ रुपए ही हुए हैं, तो फिर अनियमितताएं कैसे हुई। बजट बढ़ाने का निर्णय अकेला चेयरमैन नहीं करता, बोर्ड की बैठक में अन्य सदस्य भी होते हैं। समयाभाव के चलते तत्कालीन निदेशक केके माथुर की ओर से दायर याचिका पर भी सुनवाई नहीं हो पाई। निदेशक माथुर ने भी एसीबी की ओर से दर्ज एफआईआर को चुनौती दी है। उल्लेखनीय है कि जेडीए के पूर्व चेयरमैन सोलंकी के खिलाफ एसीबी ने चार अलग-अलग एफआईआर दर्ज की है और चारों को हाईकोर्ट में चुनौती दी गई है।
hin_Deva hin_Deva